उठी नै राण रै राव नै भूणै रे देव सूं मिल जावण री बात ठा पड़गी। जद भूणै नै मारण रौ हुकम हुयौ, तौ राव री बेटी जिकी उणरी मुंहबोली बैन ही, उणनै चेताय'र बचायौ। सेवट भूणौ देव सूं आय'र मिल्यौ। पछै दोनूं ई जणा आपरै बाप रौ बैर लेवण सारू त्यारियां करी। वै आपरै पसुवां नै राव री खड़ी खेती मांय बाड़'र उणनै बरबाद करण सरू हुया। जद राव नै इणरी ठा पड़ी तौ वौ आपरी सेना भेजी। दोनूं ई पगसां रै बीच भयंकर जुद्ध हुवण लागियौ। भूणौ अर देव राव री सेना नै तौ हराई ई हराई, खुद राव नै ई पकड़ लियौ। जद भूणै री मुंहबोली बैन तारादे आपरै बाप नै छोड़ देवण री अरज करी। नतीजन उणनै जीवणदान देयदियौ गयौ। इण भांत आपरै बडेरां रौ बदलौ लेय'र सगला ई मां साढू कनै बावड़िया।